钦定古今图书集成/理学汇编/经籍典/第188卷 > 李琪王霸世纪 > 序齐霸桓纪
## 钦定古今图书集成/理学汇编/经籍典/第188卷 > 李琪王霸世纪 > 序齐霸桓纪

霸之名起于谁乎？王道流行，方伯受职，古未始有霸
也。王泽壅而下权张，正理微而力政起，蒙“震主”之号，
而不循敬君之节，此霸之名所由立欤？以古之未始
有是，而桓公实造端，则桓为首罪矣。而《春秋》或予桓，
何哉？盖黜其义而录其功也。功义不相掩，而后霸者
之是非断矣。何谓义行乎人心之安，而主敬以事上，
“纯乎由衷之善，而履正以律己”，此桓公之所缺也。“何
谓功？王室既卑而稍尊，四夷尽抗而仅戢，诸侯群起
而略定”，此则桓公之彼善于此也。欲知桓公之彼善
于此，当以《春秋》世变之迭异者考之。大抵《春秋》之世，
盛衰凡三变焉，桓公未兴，与桓公之方霸，及桓公之
既没，世变各异也。然桓公一人之身，盛衰又凡三变
焉，图霸之初与定霸之日及成霸之后，得失各殊也。
是又桓公仅可录之中而复有不足焉者也。王臣下
聘而不答，王师出救而无功，凡伯蒙伐戎强于北，蔡
师书败荆盛于南，郑分许鄙，宋废郑嗣，纪小而并于
齐，郕弱而逼于晋，此桓公之未兴也。王禁明而王臣
不下聘者六十年，盟会同而诸侯无私争者三十年，
序绩召陵而荆帖矣，陈旅聂北而狄退矣，献捷过鲁
而戎弭矣，此桓公之主霸也。天王出居而官守不问，
卫懿灭亲而义师无讨，楚书“子”而主会矣，狄书“人”而
参盟矣，此桓公之既没也。所谓《春秋》之世，盛衰凡三
变者此也。伐郳侵宋，侯度未一；入蔡侵郑，戎疾未殄；
灭遂降鄣，履事未久，设施多舛，遇谷盟扈，阅理未熟，
检防易肆。盖桓公图霸之初也，贯泽而下，葵丘以前，
衣裳不歃血，兵车无大战，仲尼称其“一匡”，孟氏与其
为盛，在是数年。盖桓公定霸之日也，九国叛而萌震
矜，管仲死而放绳墨，城杞贬于城邢，救徐怠于救许，
伐黄则外忧启，灭项则众志离，会卞则家法隳，盖桓
公成霸之后也。所谓“桓公一人之身，盛衰又凡三变”
者，此也。验《春秋》大势之三变，则桓公主霸为有功；即
桓公一身之三变，则桓公立功为不远。功过相准，齐
霸之本末可考矣